
Text rozhodnutia
Súd: Krajský súd Banská Bystrica Spisová značka: 13Co/139/2016 Identifikačné číslo súdneho spisu: 6912213442 Dátum vydania rozhodnutia: 21. 06. 2016 Meno a priezvisko sudcu, VSÚ: JUDr. Ferdinand Zimmermann ECLI: ECLI:SK:KSBB:2016:6912213442.2 Uznesenie Krajský súd v Banskej Bystrici ako súd odvolací v právnej veci navrhovateľa: POHOTOVOSŤ, s. r. o., so sídlom v Bratislave, Pribinova 25, IČO: 35807598, zast. spoločnosťou Fridrich Paľko, s. r. o., so sídlom v Bratislave, Grösslingova 4, IČO: 36864421, proti odporcovi: Slovenská republika, v ktorej mene koná Ministerstvo spravodlivosti Slovenskej republiky, Župné námestie 13, Bratislava, o náhradu škody a nemajetkovej ujmy, na odvolanie navrhovateľa proti uzneseniu Okresného súdu Rimavská Sobota č. k. 9C/157/2012-65 zo dňa 04. 08. 2015, takto r o z h o d o l : Odvolanie povinného o d m i e t a. o d ô v o d n e n i e : Odvolaním napadnutým uznesením okresný súd rozhodol, že navrhovateľ je povinný zaplatiť Slovenskej republike na účet tunajšieho súdu súdny poplatok za odvolanie vo výške 20,- eur do 10 dní odo dňa právoplatnosti uznesenia. Proti rozhodnutiu okresného súdu podal odvolanie navrhovateľ. Uviedol, že uznesenie napáda v celom rozsahu a žiadal, aby súd s poukazom na ust. § 210a OSP tomuto odvolaniu v celom rozsahu vyhovel a napadnuté uznesenie zrušil bez náhrady a ak tento postup prvostupňový súd nevyužije, žiadal odvolací súd, aby napadnuté uznesenie/výzvu v celom rozsahu zrušil bez náhrady. Krajský súd ako súd odvolací preskúmal vec v rozsahu určenom § 212 ods. 1 zákona č. 99/1963 Z.z. Občiansky súdny poriadok (ďalej v texte len ,,OSP“) bez nariadenia pojednávania podľa § 214 ods. 2 OSP a odvolanie navrhovateľa odmietol podľa § 218 ods. 1 písm. a) OSP. Aby došlo k vecnému prejednaniu odvolania odvolacím súdom, odvolanie musí spĺňať všetky zákonom predpísané podmienky prípustnosti tohto riadneho opravného prostriedku. Jednou z objektívnych podmienok prípustnosti odvolania je včasnosť jeho podania. Podľa ustanovenia § 204 ods.1 veta prvá OSP, odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Odvolacia lehota je lehotou zákonnou, čo znamená, že ju nemožno predĺžiť ani skrátiť. Pre začatie plynutia odvolacej lehoty je rozhodujúce riadne a v súlade s právnymi predpismi vykonané doručenie rozhodnutia. Odvolacia lehota je procesnou lehotou, čo znamená, že začína plynúť dňom, ktorý nasleduje po dni, keď došlo ku skutočnosti určujúcej začiatok lehoty, t.j. po dni doručenia rozhodnutia. Na zachovanie tejto procesnej lehoty stačí, ak je odvolanie podané v posledný deň lehoty osobne na súde alebo odovzdané orgánu, ktorý je povinný ho doručiť (najčastejšie pošta). Preskúmaním spisového materiálu krajský súd zistil, že napadnuté rozhodnutie bolo navrhovateľovi doručené dňa 16.11.2015. Od nasledujúceho dňa po doručení začala plynúť navrhovateľovi 15-dňová odvolacia lehota. Odvolacia lehota uplynula dňa 01.12.2015. Odvolanie navrhovateľ odoslal elektronicky až dňa 02.12.2015 a okresnému súdu došlo dňa 03.12.2015, teda po uplynutí odvolacej lehoty. Procesnoprávnym dôsledkom oneskorene podaného odvolania je jeho odmietnutie podľa ustanovenia § 218 ods.1 písm. a/ OSP. Z vyššie uvedeného je nesporné, že odvolanie navrhovateľa bolo podané oneskorene a preto s poukazom na ustanovenie § 218 ods.1 písm. a/ OSP krajský súd rozhodol tak, že jeho odvolanie odmietol ako oneskorene podané. O veci senát odvolacieho súdu rozhodol pomerom hlasov členov senátu 3 : 0. Poučenie: Proti tomuto uzneseniu odvolanie nie je prípustné.

